b"\n_START_ARTICLE_\nWestmount\n_START_SECTION_\nHist\xc3\xb2ria\n_START_PARAGRAPH_\nEls inicis del per\xc3\xadode colonial a Westmount daten de 1684, quan el seminari de Sant Sulpici, situat fora dels l\xc3\xadmits territorials de l'actual ciutat de Westmount, comen\xc3\xa7\xc3\xa0 l'ocupaci\xc3\xb3 d'aquestes terres. Des d'aquesta \xc3\xa8poca, el territori de Westmount va con\xc3\xa8ixer diferents noms\xc2\xa0: Pierre Montagne, Notre-Dame-de-Gr\xc3\xa2ce i C\xc3\xb4te-Saint-Antoine. No va ser fins al 1895 que s'impos\xc3\xa0 l'opci\xc3\xb3 de Westmount, nom que mostrava b\xc3\xa9 la situaci\xc3\xb3 geogr\xc3\xa0fica de la localitat, al flanc sud-oest del mont Royal, aix\xc3\xad com la pres\xc3\xa8ncia d'una nombrosa poblaci\xc3\xb3 angl\xc3\xb2fona benestant._NEWLINE_Durant el segle XX, Westmount va esdevenir un barri senyorial de Mont-real; una localitat de petites dimensions i densament poblada coneguda pels seus espais verds i la seva qualitat de vida. El seu nom roman encara avui dia associat a l'opul\xc3\xa8ncia de l'elit angl\xc3\xb2fona (en el passat un 80% de la poblaci\xc3\xb3 era d'origen brit\xc3\xa0nic).\n_START_SECTION_\nAdministraci\xc3\xb3 local\n_START_PARAGRAPH_\nLa comunitat de Westmount, que havia rom\xc3\xa0s un municipi independent del de Mont-real des de 1874, quan va ser creat sota el nom de \xc2\xabVillage de Notre-Dame-de-Gr\xc3\xa2ce\xc2\xbb, va esdevenir un arrondissement (districte) de la ciutat de Mont-real l'1 de gener de 2002, com a conseq\xc3\xbc\xc3\xa8ncia d'una llei de l'Assemblea Nacional del Quebec. En aquesta data, va entrar en vigor la llei que establia la fusi\xc3\xb3 de tots els municipis situats a l'illa de Mont-real, aix\xc3\xad com algunes illes adjacents, que componien fins aleshores la Comunitat Urbana de Mont-real, amb la ciutat vella._NEWLINE_Aquesta fusi\xc3\xb3, per\xc3\xb2, no fou ben rebuda per la poblaci\xc3\xb3 de tots els nous barris de Mont-real, especialment en el cas d'aquelles comunitats de majoria angl\xc3\xb2fona com Westmount. Posteriorment, amb l'acc\xc3\xa9s dels liberals al govern quebequ\xc3\xa8s, es va organitzar un refer\xc3\xa8ndum sobre la segregaci\xc3\xb3 dels municipis fusionats. Aquesta consulta va tenir lloc el 20 de juny de 2004 a Westmount i a uns altres vint-i-un antics municipis. D'aquests, quinze (entre ells Westmount) van votar a favor de tornar a ser municipis independents. Aquest segregaci\xc3\xb3 va entrar en vigor l'1 de gener de 2006._NEWLINE_Ara b\xc3\xa9, Westmount no ha recuperat totes les compet\xc3\xa8ncies de qu\xc3\xa8 disposava abans de la fusi\xc3\xb3. Algunes compet\xc3\xa8ncies, anomenades compet\xc3\xa8ncies d'aglomeraci\xc3\xb3, s\xc3\xb3n gestionades pel Consell d'Aglomeraci\xc3\xb3, format per la ciutat de Mont-real i els municipis segregats._NEWLINE_Actualment, la batllessa de Westmount \xc3\xa9s la independent Karin Marks. La batllessa i els vuit consellers municipals (un per cada districte en qu\xc3\xa8 es divideix Westmount) formen el Consell municipal, el principal \xc3\xb2rgan director i decisori de la ciutat."